Hier kan jonk en oud 137 kinderboeke gratis lees | Netwerk24
Hier kan jonk en oud 137 kinderboeke gratis lees
Van die kinderboeke wat Book Dash uitgee en lesers gratis op hul webwerf kan lees. Foto: Verskaf
Book Dash, 'n plaaslike organisasie sonder winsbejag, het 137 kinderboeke op sy webwerf beskikbaar gestel wat jonk en oud gratis kan lees.
Die organisasie sê in 'n mediaverklaring hy het dié stap gedoen om verveeldheid tydens die staat van inperking hok te slaan, genot aan ouers en hul kinders te verskaf en geleenthede te skep vir vroeë onderrig en ontwikkeling deur die lees van kinderboeke.
"Die boeke is ook vir ouer sibbe 'n geleentheid om goeie geletterdheidspraktyke voort te sit, ondanks skole wat gesluit is," lui die verklaring.
"In dié tyd, terwyl ons oor ons volgende stappe nadink, is die verskaf van boeke aan kinders 'n belegging in hul toekoms."
Die organisasie het al die gratis kinderboeke in samewerking met "kreatiewe vrywilligers" geskep en gee dit self uit in 'n poging om te verseker dat alle kinders teen die ouderdom van vyf ten minste 100 boeke besit.
Die gratis kinderboeke is in onder meer in Afrikaans, Engels, Frans, Ndebele, Sepedi, Sotho, Spaans, Swazi, Tsonga, Tswana, Venda, Xhosa en Zoeloe beskikbaar. Die jongspan kan ook kies en keur tussen prenteboeke sonder teks.
'n Beroep is gedoen op enigiemand wat die organisasie in sy kerndoelwitte kan bystaan, om bit.ly/book-dash-donate te besoek of 'n e-pos na team@bookdash.org te stuur.